Αίτημα πολιτικού ασύλου στην Ελλάδα αναμένεται να ζητήσουν 32 Τούρκοι πολίτες που έφθασαν παράνομα, τα ξημερώματα της 14ης προς 15ης Δεκεμβρίου, με φουσκωτό σκάφος στη νήσο Παναγιά των Οινουσών.

Σύμφωνα με πληροφορίες της «Κ», οι 32 και ο διακινητής – ιδιοκτήτης του σκάφους περισυνελέγησαν από την Ελληνική Ακτοφυλακή ενώ σύμφωνα με τα πρώτα στοιχεία πρόκειται για δημοσίους υπαλλήλους και καθηγητές. Μεταξύ τους βρίσκεται και μία τετραμελής οικογένεια.

Ολοι έχουν προφορικά εκφράσει τη βούληση να καταθέσουν αίτημα ασύλου στη χώρα μας, επικαλούμενοι το καθεστώς διώξεων αντιφρονούντων στη γείτονα. Οι 32 Τούρκοι, για τους οποίους έχει σχηματιστεί η προβλεπόμενη δικογραφία, έχουν μεταφερθεί ήδη στη Χίο και σήμερα Κυριακή αναμένεται να παρουσιαστούν στην Υπηρεσία Ασύλου που λειτουργεί στο νησί.

Η νέα αυτή εξέλιξη έρχεται λίγα 24ώρα μετά την, γεμάτη ένταση, επίσκεψη του Τούρκου Προέδρου Ρετζέπ Ταγίπ Ερντογάν στην Ελλάδα, όπου και, ουσιαστικά, απαίτησε – αγνοώντας τις αποφάσεις της ελληνικής Δικαιοσύνης, την έκδοση των 8 Τούρκων αξιωματικών που διέφυγαν στην Ελλάδα, μετά το αποτυχημένο πραξικόπημα του Ιουλίου 2016. Παρά το γεγονός ότι οι 32 είναι, όπως όλα δείχνουν, πολίτες και όχι ένστολοι, η παρουσία τους στην Ελλάδα δεν αποκλείεται να αποτελέσει ένα ακόμη σημείο τριβής στις σχέσεις των δύο πλευρών, ειδικά σε μία περίοδο που οι υψηλοί τόνοι βρίσκονται στην καθημερινή ατζέντα της κυβέρνησης Ερντογάν.